Title: ประกาศกระทรวงสาธารณสุข ฉบับที่ 1 (พ.ศ. 2543)  เรื่อง การอนุญาตให้บุคคลทำการประกอบโรคศิลปะโดยอาศัยศาสตร์การแพทย์แผนจีน

ประกาศกระทรวงสาธารณสุข

ประกาศกระทรวงสาธารณสุข
ฉบับที่ ๑ (พ.ศ. ๒๕๔๓)
เรื่อง
การอนุญาตให้บุคคลทำการประกอบโรคศิลปะ
โดยอาศัยศาสตร์การแพทย์แผนจีน[๑]

ด้วยในปัจจุบันการแพทย์แผนจีนซึ่งเป็นศาสตร์การแพทย์ที่ยังไม่ได้กำหนดตามกฎหมาย
ได้เป็นการแพทย์ทางเลือกหนึ่งที่ได้รับการรับรองให้ประกอบโรคศิลปะในหลายประเทศ และสามารถอำนวยประโยชน์ให้ประชาชนได้มีทางเลือกในการรับบริการที่มีมาตรฐานและมีประสิทธิภาพมากขึ้น

ฉะนั้น อาศัยอำนาจตามมาตรา ๓๑
แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุขโดยคำแนะนำของคณะกรรมการการประกอบโรคศิลปะจึงออกประกาศรับรองการแพทย์แผนจีนเป็นสาขาหนึ่งของการประกอบโรคศิลปะ
โดยการขอขึ้นทะเบียนและรับใบอนุญาต การออกใบอนุญาต เงื่อนไขในการประกอบโรคศิลปะ
และการควบคุมการประกอบโรคศิลปะในสาขาการแพทย์แผนจีน มีดังนี้

ข้อ ๑ 
การแพทย์แผนจีน หมายความว่า การกระทำต่อมนุษย์เกี่ยวกับการตรวจ การวินิจฉัย
การบำบัดโรค การป้องกันโรคการหรือการฟื้นฟูสมรรถภาพของร่ายกาย
ตามศาสตร์และความรู้แบบแพทย์แผนจีนที่ถ่ายทอดและพัฒนาสืบต่อกันมา หรือตามการศึกษาจากสถาบันการศึกษาในระดับอุดมศึกษาในหลักสูตรไม่ต่ำกว่าห้าปีของประเทศนั้น
และคณะกรรมการการประกอบโรคศิลปะให้การรับรอง

ข้อ ๒ 
คุณสมบัติของบุคคลที่จะขออนุญาตขึ้นทะเบียนและรับใบอนุญาตประกอบโรคศิลปะโดยอาศัยศาสตร์การแพทย์แผนจีน
คือ
๒.๑ เป็นบุคคลที่มีสัญชาติไทย
หรือสัญชาติอื่นที่ได้รับอนุญาตให้อยู่ในประเทศไทยไม่น้อยกว่าสามปี
และได้สำเร็จการศึกษาหลักสูตรการแพทย์แผนจีนจากสถาบันการศึกษาในหลักสูตรไม่ต่ำกว่าห้าปีของประเทศนั้น
และต้องได้รับอนุญาตให้ประกอบโรคศิลปะในประเทศที่สำเร็จการศึกษา
และได้ผ่านการประเมินความรู้และจรรยาบรรณแห่งวิชาชีพจากคณะกรรมการการประกอบโรคศิลปะแล้ว
๒.๒ เป็นผู้เชี่ยวชาญการแพทย์แผนจีนที่กระทรวงสาธารณสุขเชิญเป็นที่ปรึกษา

ข้อ ๓ 
การขออนุญาตขึ้นทะเบียนและรับใบอนุญาตประกอบโรคศิลปะสาขาการแพทย์แผนจีน
ให้ยื่นคำขอตามแบบที่กำหนดที่กองการประกอบโรคศิลปะสำนักงานปลัดกระทรวงสาธารณสุข
ซึ่งใบอนุญาตประกอบโรคศิลปะดังกล่าวให้มีระยะเวลาสองปี และสามารถต่ออายุได้คราวละไม่เกินสองปี

ข้อ ๔ 
บุคคลที่ได้รับใบอนุญาตประกอบโรคศิลปะสาขาการแพทย์แผนจีนตามข้อ ๒.๒
จะต้องปฏิบัติงานในสถานพยาบาล
และปฏิบัติตามเงื่อนไขที่คณะกรรมการการประกอบโรคศิลปะกำหนด

ข้อ ๕ 
บุคคลที่ได้รับใบอนุญาตประกอบโรคศิลปะสาขาการแพทย์แผนจีนจะต้องทำการประกอบโรคศิลปะตามมาตรา
๓๗ และต้องรักษาจรรยาบรรณแห่งวิชาชีพตามมาตรา ๓๘ โดยอนุโลม

ข้อ ๖ 
ให้คณะกรรมการการประกอบโรคศิลปะแต่งตั้งคณะอนุกรรมการเพื่อปฏิบัติการตามประกาศนี้

ข้อ ๗ 
หากมีปัญหาการปฏิบัติตามประกาศนี้
ให้ประธานคณะกรรมการการประกอบโรคศิลปะเป็นผู้วินิจฉัย

ข้อ ๘ 
ให้บุคคลที่มีสัญชาติไทย
หรือสัญชาติอื่นที่ได้รับอนุญาตให้อยู่ในประเทศไทยไม่น้อยกว่าสามปี
และได้ศึกษาการแพทย์แผนจีนสืบต่อกันมาจากบรรพบุรุษหรือมีประสบการณ์ในการประกอบโรคศิลปะโดยอาศัยศาสตร์การแพทย์แผนจีนอย่างยาวนาน
ให้มายื่นคำขอขึ้นทะเบียนและรับใบอนุญาตตามข้อ ๓
โดยจะต้องปฏิบัติตามที่คณะกรรมการการประกอบโรคศิลปะกำหนด
การยื่นคำขอตามความในวรรคก่อนให้กระทำภายในเวลาเก้าสิบวันนับแต่วันที่ประกาศฉบับนี้ได้ประกาศในราชกิจจานุเบกษาแล้ว
หากพ้นกำหนดเวลาดังกล่าวให้ถือว่าบุคคลนั้นไม่มีสิทธิยื่นคำขอขึ้นทะเบียนและรับใบอนุญาตประกอบโรคศิลปะตลอดไป

ประกาศ ณ วันที่ ๓๐ มิถุนายน พ.ศ. ๒๕๔๓
กร  ทัพพะรังสี
รัฐมนตรีว่าการกระทรวงสาธารณสุข

สุกัญญา/จัดทำ
๔ กุมภาพันธ์ ๒๕๕๒

ก้องเกียรติ/จัดทำ
๖ กุมภาพันธ์ ๒๕๕๒

โชติกานต์/ปรับปรุง
๑๑ พฤศจิกายน ๒๕๕๙

[๑] ราชกิจจานุเบกษา เล่ม
๑๑๗/ตอนที่ ๗๑ ง/หน้า ๒๙/๕
กันยายน ๒๕๔๓